2.  ลักษณะการประกอบธุรกิจ

    1.  ประวัติความเป็นมา และการเปลี่ยนแปลงที่สำคัญ

  บริษัท ไทยเกรียง กรุ๊ป จำกัด (มหาชน) (“บริษัท”) จดทะเบียนเป็นบริษัท จำกัด เมื่อวันที่ 19
  สิงหาคม 2503 เพื่อดำเนินธุรกิจเกี่ยวกับสิ่งทอ โดยกลุ่มผู้ก่อตั้งได้แก่ กลุ่มตระกูลติรชัยมงคล
  ตระกูลธัญญะวุฒิ และตระกูลโอภาสวงศ์

  เมื่อวันที่ 10 สิงหาคม 2535
  หุ้นสามัญของบริษัทได้เข้าเป็นหลักทรัพย์จดทะเบียนในตลาดหลัก-ทรัพย์ฯ
  และได้แปรสภาพเป็นบริษัทมหาชนในปี 2537

  ในกลางปี 2537 บริษัทได้รับคำเสนอซื้อหุ้นจากผู้ซื้อกลุ่มใหม่คือ Tianjin Da Zhonghua
  Rubber Plant และนางสาวจารุนันท์ รุจนรงค์
  โดยกลุ่มผู้ถือหุ้นใหญ่ได้ขายหุ้นให้แก่กลุ่มผู้ซื้อดังกล่าว
  ซึ่งทำให้บริษัทมีการเปลี่ยนแปลงโครงสร้างผู้ถือหุ้นและคณะกรรมการ

  ในปี 2541 บริษัทได้รับแจ้งจากตลาดหลักทรัพย์ฯ
  เรื่องการเข้าเกณฑ์อาจถูกเพิกถอนจากการเป็นหลักทรัพย์จดทะเบียนในตลาดหลักทรัพย์ฯ
  และตลาดหลักทรัพย์ฯ มีคำสั่งเปลี่ยนหมวดการการซื้อขายหุ้นสามัญของบริษัทจากหมวดสิ่งทอ
  เป็นหมวดบริษัทจดทะเบียนที่อยู่ระหว่างแก้ไขดำเนินการ (REHABCO)

เมื่อวันที่ 15 กันยายน 2542 บริษัทได้รับแจ้งการเปลี่ยนแปลงโครงสร้างผู้ถือหุ้น
กล่าวคือเดิมผู้ถือหุ้นรายใหญ่ของบริษัท คือ Tianjin Da Zhonghua Rubber Plant
และนางสาวจารุนันท์ รุจนรงค์ ถือหุ้นรวมเป็นจำนวน 92.17%
ของหุ้นที่จำหน่ายได้ทั้งหมดของบริษัทคือ 70 ล้านหุ้น ซึ่งหุ้นดังกล่าว บริษัท
บริหารสินทรัพย์กรุงเทพพาณิชย์ จำกัด บังคับจำนำหุ้น โดยการนำออกขายทอดตลาด
ซึ่งเป็นการขายนอกตลาดหลักทรัพย์ฯ ผลจากการขายทอดตลาด นายสว่าง ตั้งนิสัยตรง
เป็นผู้ชนะประมูล ซึ่งต่อมา นายสว่าง ตั้งนิสัยตรง
ได้ขายหุ้นทั้งหมดที่ได้จากการประมูลมาให้บุคคลอื่น

ในปี 2543 ได้เกิดเหตุสหภาพแรงงานประท้วงให้บริษัทขึ้นค่าแรงและจ่ายโบนัส
และเกิดเหตุเพลิงไหม้โรงงานผลิตเส้นด้ายของบริษัท
หลังจากนั้นบริษัทได้ลงนามในสัญญาปรับโครงสร้างหนี้กับ ธ.กรุงเทพ
ซึ่งต่อมาบริษัทได้ทำการเพิ่มทุนให้ผู้ถือหุ้นเดิม และแปลงหนี้เป็นทุนให้แก่ ธ.กรุงเทพ อีก 2 ครั้ง

เมื่อวันที่ 5 กุมภาพันธ์ 2546
บริษัทได้รับอนุมัติแผนดำเนินการเพื่อแก้ไขเหตุที่หุ้นสามัญของบริษัทอาจถูกเพิกถอนจากการเป็นหลักทรัพย์จดทะเบียนจากที่ประชุมผู้ถือหุ้น
และได้นำส่งแผนดังกล่าวต่อตลาดหลักทรัพย์ฯ ต่อมาเมื่อวันที่ 2 เมษายน 2546 ตลาดหลักทรัพย์ฯ
ได้อนุมัติให้หุ้นสามัญของบริษัท เปิดทำการซื้อขายในหมวด REHABCO อีกครั้ง

2.2 ภาพรวมการประกอบธุรกิจของกลุ่มบริษัท

โครงสร้างสิ่งทอของไทยในปัจจุบันมีลักษณะครบวงจร คือมีการผลิตตั้งแต่สินค้าขั้นต้นได้แก่
การผลิตใย สินค้าขั้นกลางได้แก่ เส้นด้ายจากการปั่น ผ้าทอดิบ ผ้าถักดิบ ตลอดจนผ้าที่ผ่านการฟอก
ย้อมพิมพ์ และแต่งสำเร็จ สินค้าขั้นปลายได้แก่ ผลิตภัณฑ์เครื่องนุ่งห่ม รองเท้า
เสื้อผ้าสำเร็จรูปและอื่นๆ

-   อุตสาหกรรมขั้นต้นหรือต้นน้ำ ประกอบด้วยการผลิตใยธรรมชาติ (Cotton Fiber)
    และใยสังเคราะห์ (Manmade Fiber)
    โดยการผลิตใยสังเคราะห์จะใช้เงินลงทุนและเทคโนโลยีระดับสูงโดยจะใช้แรงงานไม่มากนัก

-   อุตสาหกรรมขั้นกลางหรือกลางน้ำ ประกอบด้วยการปั่นเส้นด้าย การแต่งเส้นด้าย การทอผ้า
    การถักผ้า การฟอกย้อม และการแต่งพิมพ์ผ้าสำเร็จ
    การผลิตขั้นกลางนี้สามารถเลือกใช้เทคโนโลยีในระดับสูง
    หรือใช้เทคโนโลยีระดับกลางและเน้นการใช้แรงงานก็ได้

-   อุตสาหกรรมขั้นปลายหรือปลายน้ำ ประกอบด้วยการผลิตเครื่องนุ่งห่ม รองเท้า
    และเสื้อผ้าสำเร็จรูป ซึ่งเป็นขั้นตอนสุดท้ายของอุตสาหกรรมสิ่งทอ
    โดยเน้นการใช้แรงงานในการผลิตสูง

ทั้งนี้ บริษัทดำเนินธุรกิจหลักในการผลิตเส้นด้ายและผ้าทอดิบ ซึ่งนับเป็นอุตสาหกรรมต้นน้ำ
และกลางน้ำสำหรับอุตสาหกรรมสิ่งทอ
โดยทำการผลิตเส้นด้ายและผ้าทอดิบจากวัตถุดิบทั้งที่เป็นใยธรรมชาติ ใยสังเคราะห์ และเส้นใยผสม
ทั้งนี้ขึ้นอยู่กับความต้องการของลูกค้า โดยทำการจำหน่ายทั้งในและต่างประเทศ

ปัจจุบัน บริษัทมีบริษัทย่อย 2 แห่ง ได้แก่

1.  TDT (BVI) Company Limited จดทะเบียนจัดตั้งใน British Virgin Island
    เมื่อวันที่ 25 สิงหาคม 2543 ด้วยทุนจดทะเบียน USD 200,000
    โดยมีวัตถุประสงค์เพื่อเป็นบริษัทเพื่อการลงทุน เป็นตัวแทนจำหน่ายในต่างประเทศ
    และจัดหาวัตถุดิบในการผลิตในต่างประเทศให้แก่บริษัท

2.  TDT (HK) Limited จดทะเบียนจัดตั้งขึ้นเมื่อวันที่ 22 กันยายน 2543 ด้วยทุนจดทะเบียน
    HKD 1,000,000
    โดยมีวัตถุประสงค์เพื่อเป็นตัวแทนจำหน่ายและส่งเสริมการขายในประเทศฮ่องกงและภูมิภาคเอเชีย
    โดยมีรายได้หลักจากค่านายหน้าในการเก็บเงินจากลูกหนี้ของบริษัท

อย่างไรก็ตาม จากการที่บริษัทประสบปัญหาทางด้านการเงิน
และพบว่าเกิดการทุจริตในการจำหน่ายสินค้าของพนักงานของ TDT (HK) Limited
ประกอบกับนโยบายการจัดตั้งบริษัทย่อยในต่างประเทศเพื่อเป็นตัวแทนจำหน่ายและส่งเสริมการขายในต่างประเทศ
ไม่ประสบความสำเร็จตามที่ได้คาดไว้ อีกทั้งเพื่อเป็นการลดต้นทุนในการดำเนินงาน ดังนั้น
บริษัทจึงหยุดการดำเนินธุรกิจในบริษัทย่อยทั้งสองลงชั่วคราว โดยบริษัทได้หยุดธุรกรรมใดๆ
ของบริษัทย่อยทั้งสองตั้งแต่วันที่ 30 กันยายน 2545 เป็นต้นมา อย่างไรก็ตาม
ผู้บริหารของบริษัทคาดว่าจะพิจารณานโยบายการดำเนินธุรกิจของบริษัทย่อยอีกครั้งหลังจากที่บริษัทมีผลประกอบการดีขึ้น

โครงสร้างรายได้

รายได้หลักของบริษัทมาจากการขายเส้นด้ายและผ้าทอดิบ อันเป็นผลผลิตหลักของบริษัท
ส่วนรายได้อื่นๆ มาจากการขายเศษวัสดุเหลือใช้ ได้แก่ เศษฝ้าย เศษด้าย เศษวัสดุ
และของเสียจากขบวนการผลิตของบริษัท โดยรายได้จากการขายสามารถแยกประเภทได้ดังนี้

  ----------------------------------- -------- --------- -------- --------- --------- ---------
  มูลค่าจำหน่ายแยกตามผลิตภัณฑ์              2546               2545               2544      

                                      ล้านบาท   %         ล้านบาท   %         ล้านบาท    %

  มูลค่าการจำหน่ายในประเทศ                                                               

  ด้าย                                 87.60    10.50%    49.22    7.64%     103.75    17.76%

  ผ้าทอดิบ                              261.91   31.39%    211.02   32.77%    291.9     49.95%

  ฝ้าย                                 22.32    2.67%     -        -         4.41      0.75%

  เคมีภัณฑ์                              22.59    2.71%     -        -         -         -

  รวม                                 394.42   47.27%    260.24   40.42%    400.06    68.46%

  มูลค่าการจำหน่ายต่างประเทศ                                                              

  ด้าย                                 11.61    1.39%     -        -         -         -

  ผ้าทอดิบ                              428.38   51.34%    383.61   59.58%    184.28    31.54%

  รวม                                 439.99   52.73%    383.61   59.58%    184.28    31.54%

  มูลค่าการจำหน่ายในประเทศและต่างประเทศ                                                   

  ด้าย                                 99.21    11.89%    49.22    7.64%     103.75    17.76%

  ผ้าทอดิบ                              690.29   82.73%    594.63   92.36%    476.18    81.49%

  ฝ้าย                                 22.32    2.67%     -        -         4.41      0.75%

  เคมีภัณฑ์                              22.59    2.71%     -        -         -         -

  รวม                                 834.41   100.00%   643.85   100.00%   584.34    100.00%

  อัตราเพิ่ม (ลด) ของมูลค่า                190.56   29.60%    59.51    10.18%    -364.81   -38.44%
  ----------------------------------- -------- --------- -------- --------- --------- ---------

เป้าหมายในการดำเนินธุรกิจ

บริษัทมีความมุ่งมั่นที่จะเป็น 1 ใน 5 ผู้นำในการผลิตสิ่งทอในประเทศไทย
ทั้งประเภทผ้าฝ้ายธรรมชาติและผ้าใยสังเคราะห์
โดยผู้บริหารของบริษัทยังมีการกำหนดเป้าหมายในการดำเนินธุรกิจทั้งในระยะสั้น
และระยะยาวที่สำคัญไว้ดังนี้

เป้าหมายระยะสั้น (ภายในปี 2547)

1)  ดำเนินงานให้บริษัทมีผลกำไรจากการดำเนินงาน

2)  เพิ่มกำลังการผลิตให้ถึงร้อยละ 90 ของกำลังการผลิตเต็มที่

  เป้าหมายระยะยาว (ภายหลังปี 2547)

1)  พัฒนามาตรฐานการทำงานเพื่อให้ได้มาตรฐาน ISO 9002

2)  สร้างฐานะการเงินของบริษัทให้แข็งแกร่ง โดยให้มีผลกำไรสุทธิจากการดำเนินงานเพิ่มขึ้น
    เพื่อที่จะสามารถสร้างมูลค่าของหุ้นสามัญในตลาดหลักทรัพย์ฯ
    รวมถึงการที่บริษัทสามารถจ่ายเงินปันผลให้แก่ผู้ถือหุ้นได้

ทั้งนี้ เพื่อบรรลุเป้าหมายในการดำเนินธุรกิจตามที่วางไว้
บริษัทได้กำหนดแนวทางในการดำเนินงานและกลยุทธ์ที่สำคัญไว้ดังนี้

1)  มุ่งรักษาฐานลูกค้าปัจจุบัน พร้อมทั้งสร้างฐานลูกค้าใหม่ๆ
    รวมทั้งการสร้างตลาดใหม่ที่ให้ผลตอบแทนสูง อาทิเช่น ตลาดส่งออก

2)  บำรุงรักษาเครื่องจักรให้มีประสิทธิภาพดีขึ้น และเพิ่มระบบควบคุมคุณภาพการผลิต
    เพื่อสามารถพัฒนาคุณภาพของสินค้า และเป็นการลดต้นทุนการผลิตในทางอ้อม

3)  เพิ่มการฝึกอบรมให้แก่พนักงาน

4)  เพิ่มประสิทธิภาพการทำงานของฝ่ายบริหาร รวมถึงการจัดหาแหล่งเงินทุนที่เหมาะสม

5)  เพิ่มระบบควบคุมการผลิต เพื่อลดต้นทุนการผลิตและลดปริมาณสินค้าที่ไม่ได้มาตรฐาน

6)  ดูแลให้มีวัตถุดิบที่เพียงพอเพื่อให้เกิดการผลิตอย่างต่อเนื่อง
    ซึ่งจะเป็นการลดค่าใช้จ่ายที่เกิดขึ้นจากการหยุดการผลิตของเครื่องจักร

7)  เพิ่มสายผลิตภัณฑ์ เพื่อเพิ่มมูลค่าสินค้าให้มากขึ้น

8)  ใช้วิธีการทำงานแบบจูงใจ ซึ่งให้พนักงานได้รับผลตอบแทนตามจำนวนงานที่ทำได้
    เป็นการจูงใจให้พนักงานทำงานให้มีประสิทธิภาพและผลงานที่มีคุณภาพมากขึ้น